Predkladacia správa

Ministerstvo vnútra Slovenskej republiky prehodnotilo úlohy prijaté uzneseniami vlády SR pre ministra vnútra SR do roku 2003 v oblasti výkonu kontrolnej činnosti z hľadiska vecného, časového a z hľadiska ich aktuálnosti. 

Rok 1999

Uznesenie vlády Slovenskej republiky č. 565 z 30. júna 1999 k správe o rozpracovaní Programového vyhlásenia vlády SR do konkrétnych a termínovaných úloh na roky 1999 až 2002 vrátene odporúčaní a žiadostí NR SR v jej uznesení č. 69 z 2. decembra 1998
ukladá ministrom
Znenie úlohy B.2:
“zabezpečiť pravidelnú a dôslednú kontrolu plnenia úloh a ich aktualizácie, vyplývajúcich z rozpracovania Programového vyhlásenia vlády SR na podmienky rezortu a o jej výsledku predkladať vláde informáciu, prvýkrát do 31.12.1999 a ďalej každoročne do 31.12”.
Odôvodnenie:
Uznesením vlády SR č. 1202/2002 zo dňa 4.11.2002 na 5. rokovaní vlády SR bol schválený návrh nového Programového vyhlásenia vlády SR. Vzhľadom na uvedenú skutočnosť platnosť predmetnej úlohy nemá ďalšiu opodstatnenosť, z toho dôvodu navrhujeme úlohu uznesenia vlády SR č. 565/1999 pre ministra vnútra zrušiť.

Uznesenie vlády Slovenskej republiky č. 875 zo 6. októbra 1999 k správe z kontroly plnenia úloh z uznesení vlády SR, splatných v II. štvrťroku 1999, so zameraním na kontrolu plnenia Programov hospodárnosti rezortov a na využitie účelových dotácii na projekty regionálneho rozvoja.
ukladá ministrom, predsedom ostatných ústredných orgánov štátnej správy SR, vedúcemu Úradu vlády SR, prednostom krajských úradov, vedúcim ďalších samostatných rozpočtových kapitol

Znenie úlohy B.2:
“zabezpečiť v riadených rezortoch vykonanie pravidelnej kontroly plnenia Programu hospodárnosti a výsledky kontroly predkladať vedeniu príslušných orgánov”.
Odôvodnenie:
Program hospodárnosti splnil svoju úlohu v rokoch 1999 – 2001, kedy boli vyčerpané posledné rezervy v šetrení finančných prostriedkov štátneho rozpočtu. Reštrikčné opatrenia, ktoré boli zamerané na výdavkovú časť v rokoch 2001-2002 nevytvárali priestor na ďalšie šetrenie. Z týchto dôvodov  mal program hospodárnosti formálny charakter. V súčasnosti príprava štátneho rozpočtu prebieha pod kontrolným systémom úsporných opatrení a vypracovávanie programu hospodárnosti je už nadbytočné.

Rok 2000

Uznesenie vlády Slovenskej republiky č. 852 z 25 októbra 2000 ku koncepcii vnútornej finančnej kontroly vo verejnej správe
ukladá vedúcemu Úradu vlády SR, ministrom, predsedom ostatných ústredných orgánov štátnej správy SR, prednostom krajských úradov

Znenie úlohy B.5:
“o výsledkoch vnútornej finančnej kontroly vrátane vnútorného auditu predkladať správu Ministerstvu financií SR
každoročne do 31. januára počnúc rokom 2002”.
Odôvodnenie:
Schválením zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov došlo k rozporu medzi ustanoveniami tohoto zákona a formuláciou a termínom plnenia citovaného uznesenia, nakoľko zákon č. 502/2001 Z. z. ukladá povinnosť predkladať správu Ministerstvu financií SR do 28. februára každoročne.

	Predkladaný materiál nemá finančný, ekonomický a environmentálny vplyv a vplyv na 
zamestnanosť.